નામની બાદબાકી થઈ ગઈ હોય તેવા કિસ્સામાં એક કિસ્સો ગુજરાતના લોકોને પણ રસ પડે તેવો બહાર આવ્યો છે. મૂળ ગુજરાતનો પરિવાર આરએસએસનું કામ કરવા આસામ ગયો હતો અને ત્યાં જ વસી ગયો. તેમના પત્નીનું નામ રેકર્ડમાં છે ખરું, પણ આસામમાં જ જન્મેલાં તેમના દીકરાનું નામ યાદીમાં નથી. જોકે તે બહુ ચિંતાનું કારણ નથી, કેમ કે અરજી કરીને નામ ઉમેરી શકાશે એવી આશા તેમને છે. વળી તે પોતે પણ એનજીઓ ચલાવે છે અને હાલમાં જ આવી રીતે જેમના નામો રહી ગયા હોય તેમને મદદ કરવાનું કામ પણ કરી રહ્યા છે. તેમનું નામ છે શાંતનુ નાયક. મૂળ દક્ષિણ ગુજરાતનો આ પરિવાર હવે પૂરેપૂરો આસામી થઈ ગયો છે, પણ ગુજરાતના પોતાના મૂળીયાં ભૂલ્યો નથી. આસામમાં જ તેમનો જન્મ 1964માં થયો હતો. તેમણે આરએસએસમાં થોડો સમય કામ કર્યું હતું અને હવે સ્વતંત્ર એનજીઓ ચલાવે છે. વકીલ તરીકે કામ કરતા શાંતનુના પિતા સંઘ પરિવારના ચુસ્ત સ્વંયસેવક તરીકે આસામમાં કામ કરવા માટે આઝાદી પહેલાં આવીને વસ્યાં હતાં.